落花長吟
作者：邵雍
朝代：宋

paragraphs: 以酒戰花穠，花穠酒更濃。
花能十日盡，酒未百壺空。
尚喜裝衣袂，猶憐墜酒鐘。
多情唯粉蝶，薄倖是遊蜂。
減却牆頭艷，添爲徑畔紅。
飄零深院宇，點綴靜簾櫳。
又恐隨流水，仍憂嫁遠風。
水流猶委曲，風遠便西東。
狼籍殘春後，離披晚照中。
亭臺雖有主，軒騎斷無蹤。
劍去擁妃子，兵來圍石崇。
馬嵬方戀戀，金谷正匆匆。
曹植辭休切，襄王夢已終。
謬稱尋洛浦，浪說數巫峰。
燕訴冤還在，鸎傳信莫通。
苔錢如可買，柳線自能縫。
悵望尤真宰，凄凉殢化工。
放教成爛漫，不使略從容。
命掃心爭忍，言收計遂窮。
異香銷骨髓，絕色死英雄。
任詫回天力，饒矜蓋世功。
柰何時既往，到了事難重。
開謝形相戾，興衰理一同。
天機之淺者，未始免忡忡。